ચીનમાં એક અજબ માતૃભક્ત થઈ ગયો. એનું નામ હતું હોલિન. શ્રવણ જેવી એની એકનિષ્ઠ ભક્તિ હતી. રાત-દિવસ બસ માની જ સેવા કરવી, એ એનું જીવનવ્રત હતું. એક રાતની વાત છે. તેના ઘરમાં એક ચોર પેઠો. હોલિન અને તેની માતા ઘસઘસાટ ઊંઘતાં હતાં. આવનાર ચોરે વિચાર કર્યો કે – જો આ યુવાન જાગી જશે તો મારી બધી બાજી ધૂળમાં મળી જશે. તેણે એક રસ્તો શોધી કાઢ્યો. ખંજરની અણી બતાવીને તેણે ઊંઘતા હોલિનને સાવધાનીથી જગાડ્યો, ને બાજુમાં પડેલી એક ખુરશી સાથે દોરડા વડે તેને મજબૂત રીતે બાંધ્યો. ત્યારબાદ તેણે પોતાનું કામ શરૂ કર્યું. ઘરની બરાબર વચમાં એક ચાદર પાથરી અને ધીમે ધીમે સારી તેમજ કિંમતી ઘરવખરી પસંદ કરી તેમાં મૂકવા માંડી.